Tallerknerne er stadig hvide, men det er blevet mere grønt at hente mad i kantinen på Regionshospital Nordjylland i Hjørring. - Det, der er sket, er, at vi har skiftet vores plastiktallerkner ud med paptallerkner, som er lavet hovedsagelig af sukkerroer og majs. Vi har også skiftet samtlige krus ud til et mere bæredygtigt kaffebæger, siger afsnitsleder Mona Stenskrog fra Regionshospital Nordjylland i Hjørring. Tidligere røg masser af plastik i skraldespanden på sygehuset i Hjørring. Alene sidste år blev 20.000 plastiktallerkner smidt ud, men det er fortid fra denne uge, hvor kantinen er gået over til de bæredygtige alternativer. - Vi tænker, at det er et lille skridt på vejen. Vi er slet ikke i mål endnu, siger Mona Stenskrog. Flere bæredygtige løsninger på vej De nye tiltag i kantinen er da også kun begyndelsen på hospitalets grønne omstilling. - Jeg synes, at vi som en stor offentlig virksomhed har en forpligtelse til at tænke vores klimafodaftryk ind i det, vi går og laver i dagligdagen. Og det betyder, at vi er gået i gang med at se på, hvordan vi kan gøre det bedre, siger hospitalsdirektør Henrik Larsen. Bæredygtighed har vundet større indpas i erhvervslivet i de seneste år, og EU-medlemslandene har vedtaget, at offentlige virksomheder skal gå forrest i kampen for klimaet. På Regionshospital Nordjylland er de klar til at gennemgå hele hospitalet for at se, hvor der kan findes grønnere løsninger. - Der er ingen tvivl om, at vores energiforbrug og vores kildesortering er de største punkter. Og så har vi selvfølgelig debatten om vores forbrug i det hele taget, men der skal vi selvfølgelig tage bestik af, at vi er et hospital, og at vi er her for at behandle og pleje patienter på en ordentlig måde, så den del går vi ikke på kompromis med, siger Henrik Larsen om, hvor der skal sættes ind. Kantinen er spydspids Ud over at udskifte tallerkner og bestik arbejder kantinen på Regionshospital Nordjylland også på at begrænse madspild. Derfor bliver overskydende mad nu solgt billigt videre, når dagen er omme. Hospitalets medarbejdere har taget godt imod de grønne idéer. - Jeg tænker, at det er et supergodt initiativ. Det er vigtigt at tænke over, og det skal vi over alle linjer - både derhjemme og på arbejdspladserne, siger konsulent Signe Knudstrup. I de kommende år skal alle hospitalets 2000 medarbejdere lære at tænke bæredygtigt i hverdagen, og det er et bevidst valg, at hospitalets kantine skal være spydspids. - Det er et godt sted at starte, hvor mange bliver involveret, og hvor vi kan ændre nogle vaner hen ad vejen, siger Mona Stenskrog. Det har kostet omkring en halv million kroner at droppe plastiktallerkner og -bestik i kantinen på Regionshospital Nordjylland. Cirka halvdelen af pengene til projektet kommer fra Region Nordjyllands klimapulje.

Opsummering:
På Regionshospital Nordjylland er bæredygtige alternativer fra denne uge rykket ind i kantinen, hvor det ikke længere er muligt at hente mad på tallerkner af plastik.